
Text rozhodnutia
Súd: Krajský súd Bratislava Spisová značka: 4Sa/17/2018 Identifikačné číslo súdneho spisu: 1018200264 Dátum vydania rozhodnutia: 17. 01. 2019 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2019:1018200264.1 Uznesenie Krajský súd v Bratislave v právnej veci žalobcu: H. J., narodený X.X.XXXX, bytom R. XXX, proti žalovanej: Sociálna poisťovňa, ústredie, so sídlom Ul. 29. augusta č. 8 a 10, Bratislava, v konaní o správnej žalobe v sociálnych veciach (preskúmanie rozhodnutia žalovanej č. 46876-3/2017-BA zo dňa 14.12.2017), takto r o z h o d o l : Krajský súd v Bratislave p o s t u p u j e vec vedenú pod sp. zn. 4Sa/17/2018 miestne príslušnému Krajskému súdu v Trenčíne. o d ô v o d n e n i e : 1/ Dňa 21.2.2018 bola Krajskému súdu v Bratislave ako správnemu súdu (ďalej len „súd“) doručená správna žaloba, ktorou sa žalobca domáhal zrušenia rozhodnutia žalovanej č. 46876-3/2017-BA zo dňa 14. decembra 2017 (ďalej iba „napadnuté rozhodnutie“). Napadnutým rozhodnutím žalovaná v celom rozsahu zamietla odvolanie žalobcu proti rozhodnutiu Sociálnej poisťovne, pobočka Senica číslo: 28688-1/2017-SE z 23. mája 2017, ktorým ako orgán verejnej správy prvého stupňa rozhodla, že žalobcovi ako samostatne zárobkovo činnej osobe vzniklo povinné nemocenské poistenie a povinné dôchodkové poistenie dňa 1. júla 2005 a predmetné prvostupňové rozhodnutie potvrdila. 2/ Z odôvodnenia žaloby vyplýva, že žalobca považuje napadnuté rozhodnutie za nezákonné a oneskorené. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“): Správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 6 ods. 2 písm. c/ SSP: Správne súdy rozhodujú v konaniach o správnych žalobách v sociálnych veciach. Podľa § 10 SSP: Na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. Podľa § 13 ods. 1 SSP: Miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. Podľa § 13 ods. 3 SSP: V konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. Podľa § 18 ods. 2 prvá veta SSP: Ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Podľa § 97 SSP: Ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). Podľa § 199 ods. 1 písm. a/ SSP: Sociálnymi vecami sa na účely tohto zákona rozumie rozhodovanie Sociálnej poisťovne. 3/ S poukazom na vyššie citované zákonné ustanovenia súd skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 4/ V zmysle § 9 ods. 3 písm. d/ a § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, je obec Priepasné zaradené v časti Prílohy pod okres Myjava patriaci podľa § 2 ods. 23 v spojení s § 3 ods. 3 písm. d/ zákona č. 371/2004 Z. z. o sídlach a obvodoch súdov SR do územnej pôsobnosti Okresného súdu Nové Mesto nad Váhom, ktorého obvod prislúcha do územnej pôsobnosti Krajského súdu v Trenčíne. 5/ Nakoľko z podanej žaloby vyplýva, že žalobca má adresu pobytu v obci R., súd podľa § 18 ods. 2 SSP postupuje vec Krajskému súdu v Trenčíne podľa § 13 ods. 3 SSP vecne a miestne príslušnému na konanie o správnej žalobe v sociálnych veciach . Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

